แรงขายหุ้นพลังงานกด SET รูดหนัก 13 จุดเซ่นน้ำมันดิบร่วงแตะระดับ 58.91 ดอลลาร์/บาร์เรล
แรงขายหุ้นพลังงานกด SET รูดหนัก 13 จุดเซ่นน้ำมันดิบร่วงแตะระดับ 58.91 ดอลลาร์/บาร์เรล
แรงขายหุ้นพลังงานกด SET รูดหนัก 13 จุดเซ่นน้ำมันดิบร่วงแตะระดับ 58.91 ดอลลาร์/บาร์เรล
18 ก.ย. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 14.56 น. อยู่ที่ระดับ 1,651.13 จุด ลบ 12.80 จุด หรือ 0.77% ด้วยมูลค่าการซื้อขาย 4 หมื่นล้านบาท
โดยตลาดหุ้นไทยต้นภาคบ่ายร่วงไปกว่า 10 จุด ตามแรงขายหุ้นกลุ่มพลังงานฉุดตลาด หลังจากราคาน้ำมันปรับลดลงแรงเมื่อคืนนี้ เมื่อคลายกังวลผลกระทบจากสถานการณ์ในซาอุดีอาราเบียต่อซัพพลายน้ำมันในตลาดโลก ขณะการเมืองประเทศแม้ว่าศาลรัฐธรรมนูญจะมีคำวินิจฉัยว่า พล.อ.ประยุทธ์ จันทร์โอชา ไม่ได้เป็นเจ้าหน้าที่อื่นของรัฐจึงไม่ขัดต่อที่มาของการดำรงตำแหน่งนายกรัฐมนตรี แต่ก็ยังมีประเด็นที่น่ากังวลเป็นปัจจัยกดดันตลาดอยู่ด้วย
โดย ณ เวลา 14.58 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 45.75 บาท ลบ 1.50 บาท หรือ 3.17% สูงสุดที่ระดับ 46.75 บาท ต่ำสุดที่ระดับ 45.50 บาท ด้วยมูลค่าการซื้อขาย 3.07 พันล้านบาท
ด้านราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 54.25 บาท ลบ 4 บาท หรือ 6.87% สูงสุดที่ระดับ 57 บาท ต่ำสุดที่ระดับ 54 บาท ด้วยมูลค่าการซื้อขาย 3.05 พันล้านบาท
เช่นเดียวกับราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 124.50 บาท ลบ 5.50 บาท หรือ 4.23% สูงสุดที่ระดับ 127.00 บาท ต่ำสุดที่ระดับ 124.50 บาท ด้วยมูลค่าการซื้อขาย 2.28 พันล้านบาท
อนึ่ง สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเกือบ 6% เมื่อคืนนี้ (17 ก.ย.) หลังจากรัฐมนตรีพลังงานของซาอุดีอาระเบียได้แสดงความเชื่อมั่นว่า การผลิตน้ำมันของซาอุดีอาระเบียจะฟื้นตัวโดยสมบูรณ์ภายในสิ้นเดือนนี้ ขณะที่นักลงทุนจับตารายงานสต็อกน้ำมันดิบประจำสัปดาห์ของสหรัฐซึ่งมีกำหนดเปิดเผยในวันนี้
สัญญาน้ำมันดิบ WTI ส่งมอบเดือนต.ค. ร่วงลง 3.56 ดอลลาร์ หรือ 5.7% ปิดที่ 59.34 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. ดิ่งลง 4.47 ดอลลาร์ หรือ 6.5% ปิดที่ 64.55 ดอลลาร์/บาร์เรล
ล่าสุด ณ เวลา 15.10 น. ราคาน้ำมันดิบ WTI อยู่ที่ระดับ 58.91 ดอลลาร์/บาร์เรล
 